VENDIM
Nr. 231, datë 12.11.2019

PËR MIRATIMIN E RREGULLORES PËR RREGULLAT E GARANTIMIT TË MBROJTJES SË DETYRUESHME DHE CAKTIMIN MBI BAZËN E PARIMIT TË ROTACIONIT TË AVOKATIT MBROJTËS, NGA LISTA E AVOKATËVE QË OFROJNË SHËRBIMET E NDIHMËS JURIDIKE DYTËSORE 
NË PROCESIN PENAL

Në mbështetje të nenit 49, pika 7 dhe nenit 49/a, të ligjit nr. 7905, datë 21.3.1995, “Kodi i Procedurës Penale i Republikës së Shqipërisë”, të ndryshuar; të nenit 21, pika 6 dhe 7, të ligjit nr. 111/2017, “Për ndihmën juridike, të garantuar nga shteti”; të nenit 159, pika 2, të ligjit nr. 115/2016, “Për organet e qeverisjes së sistemit të drejtësisë”, Këshilli i Lartë i Prokurorisë

VENDOSI:

1. Miratimin e Rregullores “Për rregullat e garantimit të mbrojtjes së detyrueshme dhe caktimin mbi bazën e parimit të rotacionit të avokatit mbrojtës, nga lista e avokatëve që ofrojnë shërbimet e ndihmës juridike dytësore, në procesin penal”, sipas tekstit bashkëlidhur këtij vendimi.
2. Ky vendim hyn në fuqi në datën e botimit në Fletoren Zyrtare dhe publikohet në faqen zyrtare të Këshillit të Lartë të Prokurorisë.

KRYETAR
Gent Ibrahimi


RREGULLORE
PËR RREGULLAT E GARANTIMIT TË MBROJTJES SË DETYRUESHME DHE CAKTIMIN MBI BAZËN E PARIMIT TË ROTACIONIT TË AVOKATIT MBROJTËS NGA LISTA E AVOKATËVE QË OFROJNË SHËRBIMET E NDIHMËS JURIDIKE DYTËSORE NË PROCESIN PENAL

1. Kjo rregullore ka për qëllim miratimin e rregullave të hollësishme që lidhen me garantimin e mbrojtjes së detyrueshme dhe mbrojtjen për të pandehurin pa mjete të mjaftueshme financiare, në procesin penal, nga ana e institucioneve të parashikuara në ligjin nr. 111/2017, “Për ndihmën juridike të garantuar nga shteti”.
2. Organi procedues që fillon hetimet detyrohet të zbatojë rregullat për caktimin mbi bazë të parimit të rotacionit të avokatit mbrojtës dhe zëvendësimin e tij nga lista e avokatëve që ofrojnë shërbimet e Ndihmës Juridike Dytësore në procesin penal.
3. Dhoma e Avokatëve të Shqipërisë, brenda datës 1 shkurt të çdo viti kalendarik përcjell listat e miratuara, sipas procedurës së poshtëshënuar, si dhe i publikon ato në faqen e saj zyrtare.
4. Përzgjedhja e avokatëve bëhet me rotacion në mënyrë të njëpasnjëshme nga lista, duke filluar nga nr. 1 i listës, më pas kalohet te nr. 2 dhe kështu vazhdohet me radhë deri në mbarimin e listës. 
5. Avokatët e përfshirë në listën e ndihmës juridike ushtrojnë funksionet e mbrojtësit ligjor në procesin penal:
a) për të pandehurit pa mjete të mjaftueshme financiare, sipas kritereve të parashikuara në ligjin nr. 111/2017, “Për ndihmën juridike të garantuar nga shteti”;
b) për të pandehurit që ndodhen në kushtet e mbrojtjes së detyrueshme, sipas parashikimeve të nenit 49, pika 7 dhe nenit 49/a të Kodit të Procedurës Penale. 
6. Lista e parë përbëhet nga avokatë që plotësojnë kriteret e përcaktuara nga Dhoma Kombëtare e Avokatisë dhe Drejtoria e Ndihmës Juridike Falas.
7. Lista e dytë përbëhet nga avokatët e specializuar dhe të trajnuar në çështje për të mitur, për viktimat e trafikimit, dhunës në familje dhe abuzimit seksual.
8. Pranë organit të prokurorisë caktohet një person përgjegjës nga personeli administrativ për respektimin e parimit të rotacionit të avokatëve, sipas listës së miratuar nga Dhoma e Avokatëve të Shqipërisë. 
9. Kur mbrojtja e detyrueshme nuk mund të sigurohet nga lista e vënë në dispozicion nga Dhoma e Avokatëve të Shqipërisë, sipas parashikimeve të Kodit të Procedurës Penale, mbrojtja garantohet nga lista e avokatëve që ofrojnë Ndihmë Juridike Dytësore në procesin penal.
10. Organi procedues i vendos në dispozicion të ndaluarit/të arrestuarit/të pandehurit për të plotësuar një deklaratë/formular, sipas formatit të miratuar nga Drejtoria e Ndihmës Juridike Falas ku duhet të deklarojë gjendjen ekonomike dhe të shprehë vullnetin se kërkon të mbrohet me një avokat të caktuar nga shteti.
11. Organi procedues vendos rast pas rasti nëse i ndaluari/ të arrestuarit/i pandehuri mund të përfitojë mbrojtje nga një avokat i caktuar për ofrimin e ndihmës juridike të garantuar nga shteti.
12. Organi procedues merr masa që të kryejë veprimet në prani të avokatit, sipas parashikimeve të Kodit të Procedurës Penale.
13. Organi procedues në caktimin e avokatëve për ndihmën juridike falas respekton parimin sipas të cilit avokati i caktuar në një fazë të procedimit mbron klientin në të gjitha fazat e hetimit dhe gjykimit.
14. Avokati mund të zëvendësohet sipas kushteve të kësaj rregulloreje dhe, përjashtimisht, nëse plotësohet të paktën njeri nga këto kushte:
a) avokati është në kushtet e konfliktit të interesit;
b) avokati dhe/ose i ndaluari/të arrestuarit/i pandehuri paraqet një kërkesë të arsyetuar me shkrim për heqjen dorë;
c) avokati nuk paraqitet para organit procedues në mënyrë të përsëritur dhe të paarsyeshme;
d) avokati, për shkak të rrethanave të jashtëzakonshme, nuk është në gjendje për të përfaqësuar klientin në atë çështje;
e) shkaqe të tjera të parashikuara me ligj ose akte nënligjore.
15. Organi procedues nis veprimet hetimore që kanë nevojë për t’u bërë në prani të avokatit mbrojtës, vetëm pas një afati kohor jo më pak se një orë, që nis pas paraqitjes së avokatit tek organi procedues, me qëllim që avokati të konsultohet me të pandehurin dhe aktet e dosjes hetimore.
16. Në rastet kur ndryshojnë kushtet për gëzimin e mbrojtjes së detyrueshme, organi procedues e njofton dhe asiston të pandehurin të aplikojë për përfitimin e ndihmës juridike falas sipas llojit të ndihmës juridike.
17. Organi procedues pas caktimit të avokatit mbrojtës i jep mundësi atij për t’u paraqitur në një kohë sa më të shpejtë në vendin e kërkuar.
18. Organi procedues kontakton me telefon dhe/ose nëpërmjet postës elektronike me avokatin e caktuar në detyrë, sipas renditjes së përcaktuar në listën e vënë në dispozicion nga dhoma vendore e avokatisë.
19. Në rast se avokati i përgjigjet telefonatës ose postës elektronike dhe konfirmon mbrojtjen sipas rastit të paraqitur, atij i lihet një afat i arsyeshëm, kohë jo më e shkurtër se një orë, për t’u paraqitur në vendin e kërkuar. 
20. Me marrjen përsipër të mbrojtjes, avokati i caktuar për mbrojtjen juridike dytësore, sipas kërkesave të ligjit nr. 111/2017, “Për ndihmën juridike, të garantuar nga shteti”, lidh kontratën për detyrimet e palëve sipas formatit bashkëlidhur kësaj rregulloreje.
21. Në rast se avokati, pas marrjes së njoftimit refuzon marrjen përsipër të detyrës, vijohet me kontaktimin e avokatit të radhës në listë. 
22. Në rast se avokati nuk i përgjigjet telefonatës ose postës elektronike, atij i lihet një kohë prej 20 minutash për të kthyer përgjigje. 
23. Në rast se avokati është i padisponueshëm, provohet të kontaktohet sërish pas 20 minutash.
24. Në rast të moskthimit të telefonatës/të postës elektronike pas njoftimit të dytë, organi procedues operon menjëherë me kontaktimin e avokatit të radhës në listë. 
25. Në rast se avokati në detyrë, sipas kalendarit nuk do t’i përgjigjet thirrjes së organit procedues për 3 raste radhazi, kur kërkohet mbrojtja e tij, ai do të kalojë në fund të listës dhe do të zëvendësohet nga avokati në radhë i listës sipas renditjes. Në këtë rast, avokati zëvendësues nuk e humbet radhën e tij të caktimit në detyrë.
26. Organi procedues njofton me shkrim Dhomën e Avokatisë së Shqipërisë për rastet e refuzimit dhe/ose të mospërgjigjes së avokatëve të caktuar në listën e ofrimit të ndihmës juridike falas.
27. Dhoma e Avokatëve të Shqipërisë merr masa që, nëse ka mungesë të listave të avokatëve të caktuar në një rreth gjyqësor, t’i kërkojë dhomës vendore të avokatisë më të afërt me organin procedues të atij rrethi gjyqësor, të verë në dispozicion të organeve proceduese listën dhe renditjen e avokatëve të caktuar për ofrimin e ndihmës juridike të garantuar nga shteti. 
28. Në momentin e ndalimit, organi procedues ka për detyrë që të njoftojë dhe t’i shpjegojë të ndaluarit/të arrestuarit/të pandehurit:
a) të drejtën e tij/e saj për të përfituar ndihmë juridike të garantuar nga shteti, në rast të pamundësisë financiare për ta përballuar vetë një avokat mbrojtës nga tregu;
b) të drejtën e tij/e saj për të përfituar ndihmë juridike falas, në rast se plotësohen kushtet për të përfituar nga mbrojtja e detyrueshme, sipas neneve 49 dhe 49/a të Kodit të Procedurës Penale.
29. Nëse avokati i caktuar për të ofruar ndihmën juridike ka pengesa për angazhimin dhe  vazhdimin e mbrojtjes duhet t’i drejtohet organit procedues dhe Dhomës Vendore të Avokatisë me një kërkesë të arsyetuar.
30. Avokati i caktuar nga lista e miratuar për ndihmën juridike pushon se ushtruari funksionet e tij si mbrojtës, kur:
a) ekzistojnë kushtet e mbrojtjes së detyrueshme dhe avokati i ndihmës juridike zëvendësohet sipas parashikimeve të nenit 49, pika 6, të Kodit të Procedurës Penale. Në këtë rast, kopja e procesverbalit të zëvendësimit të avokatit e mbajtur pranë organit procedues depozitohet pranë strukturave përgjegjëse që ofrojnë ndihmë juridike;
b) i pandehuri, pa mjete të mjaftueshme financiare, nuk pranon mbrojtjen e mëtejshme të tij, sipas parashikimit në pikën 5, të nenit 24, të ligjit nr. 111/2017, “Për ndihmën juridike të garantuar nga shteti”.
31. Prokurori fillon procedurën e zëvendësimit dhe njofton Dhomën e Avokatisë së Shqipërisë dhe Drejtorinë e Ndihmës Juridike Falas.
32. Avokati do të vazhdojë të qëndrojë në detyrë derisa ai të zëvendësohet me një avokat tjetër.
33. Organi procedues i kërkon të ndaluarit/të arrestuarit/të pandehurit që të plotësojë formularin, sipas formatit të miratuar nga Drejtoria e Ndihmës Juridike Falas për vlerësimin e punës së avokatit të caktuar.

34. Për viktimat e veprës penale dhe viktimat akuzuese për pretendimet e tyre, në lidhje me ngritjen e padisë civile brenda dhe jashtë procesit penal, zbatohen rregullat sipas udhëzimit për rregullat e zbatimit të parimit të rotacionit në caktimin e avokatëve që do të ofrojnë ndihmën juridike.
35. I padituri civil në procesin penal, si rregull mbrohet nga i njëjti avokat i caktuar për të ndjekur procesin penal. Në rast se avokati nuk dëshiron të ndjekë çështjen civile, avokati zëvendësohet sipas rregullave të rotacionit dhe sipas kalendarit të çështjeve.
36. Shpërblimi për punën e kryer nga avokati gjatë procesit të dhënies së ndihmës juridike falas bëhet:
a) për ndihmën juridike për personat pa mjete të mjaftueshme financiare kryhen nga Drejtoria e Ndihmës Juridike Falas pranë Ministrisë së Drejtësisë;
b) për ndihmën juridike në kushtet e mbrojtjes së detyrueshme, sipas parashikimeve të nenit 49, pika 7 dhe nenit 49/a të Kodit të Procedurës Penale, kryhet nga organi i prokurorisë.
37. Ngarkohen për zbatimin e kësaj rregullore organi i prokurorisë dhe i policisë gjyqësore, Dhoma e Avokatëve të Shqipërisë, dhomat vendore të avokatisë, Drejtoria e Ndihmës Juridike Falas. 
38. Kjo rregullore hyn në fuqi pas botimit në Fletoren Zyrtare.

KËSHILLI I LARTË I PROKURORISË



KONTRATË
PËR OFRIMIN E SHËRBIMEVE JURIDIKE DYTËSORE

Kjo kontratë për ofrimin e shërbimit të Ndihmës Juridike Dytësore (Kontrata) lidhet sot në ______________, në datën ___.____.2020, nga dhe nëpërmjet palëve, si me poshtë: 

Prokuroria ___________________, përfaqësuar nga z./znj. __________________
(këtu me poshtë referuar si “Kontraktori”)
dhe
z./znj. _____________________, shtetas ______________, lindur më _________________,
banues në ___________________, identifikuar me ID/pasaportë, me numër personal __________________ (këtu më poshtë referuar si “Ofertuesi i Shërbimit”).
Palët në këtë Kontratë do të referohen veçmas si “Pala” ose së bashku si “Palët”.

Neni 1
Objekti i Kontratës

Objekti i kësaj Kontrate është ofrimi i shërbimit të Ndihmës Juridike Dytësore nga Ofruesi i Shërbimit, në favor të personave që kanë përfituar, sipas një vendimi të formës së prerë të gjykatës kompetente, të drejtën e përfitimit të kësaj ndihme falas, sipas përcaktimeve të ligjit nr. 111/2017.

Neni 2
Hyrja në fuqi dhe kohëzgjatja

2.1 Kjo Kontratë hyn në fuqi në datën e nënshkrimit të saj nga të dyja Palët dhe është e vlefshme për një afat 1-vjeçar (njëvjeçar) nga data e nënshkrimit, por në çdo rast deri në miratimin e listës së re dhe lidhjes së kontratave të reja.
2.2 Afati i kësaj Kontrate mund të rinovohet me marrëveshje me shkrim mes Palëve.
2.3 Përfundimi i Kontratës 1-vjeçare nuk e pengon Ofruesin e Shërbimit të përfaqësojë përfaqësuesin deri në zgjidhjen përfundimtare të çështjes, përveç kur ekzistojnë rrethana për zëvendësimin e tij.

Neni 3
Parimet e ofrimit të Ndihmës Juridike Dytësore

3.1 Dhënia e Ndihmës Juridike Dytësore nga Ofruesi i Shërbimit bazohet, veçanërisht, mbi parimet e mëposhtme:
a) akses i barabartë i individëve në ndihmën juridike;
b) barazia dhe mosdiskriminimi i individëve që gëzojnë të drejtën për ndihmë juridike;
c) profesionalizmi në dhënien e shërbimit të ndihmës juridike;
ç) cilësia, eficienca dhe efikasiteti në kosto për shërbimet e ofruara të ndihmës juridike;
d) ruajtja e konfidencialitetit;
dh) shmangia dhe paralajmërimi i konfliktit të interesit;
e) mbrojtja e të drejtave të personave vulnerabël.
3.2 Përveç sa më sipër, dhënia e Ndihmës Juridike Dytësore nga Ofruesi i Shërbimit bazohet mbi parimet e Kodit Etik të Avokatit.
3.3 Shkelja e parimeve të përcaktuara në këtë nen përbën shkelje të rëndë të kësaj Kontrate dhe passjell aplikimin e sanksioneve dhe masave disiplinore, sipas parashikimeve të ligjit për avokatinë apo çdo ligji tjetër të aplikueshëm.

Neni 4
Tarifa e shërbimit dhe mënyra e pagesës

4.1 Tarifa e ofrimit të Ndihmës Juridike Dytësore nga Ofruesi i Shërbimit, përcaktohet sipas tarifave në fuqi të miratuara, bashkëlidhur kësaj Kontrate.
4.2 Kontraktori do të paguajë tarifën e shërbimit në llogarinë bankare të Ofertuesit të Shërbimit, me të dhënat si më poshtë:
Përfituesi;
Banka;
SEIFT;
IBAN.

Neni 5
Detyrimet dhe garancitë e palëve

5.1 Në kuptim të ligjit 111/2017, shërbimet e Ndihmës Juridike Dytësore, që Ofertuesi Shërbimit detyrohet të kryejë, përfshijnë por pa u kufizuar:
- përpilimin e akteve të nevojshme për të vënë në lëvizje procesin, kërkesa, kërkesëpadi ose çdo kërkesë procedurale që rezulton e nevojshme gjatë procesit në prokurori apo në gjykatë;
- përpilimin e akteve të mbrojtjes për persona kundër të cilëve ka nisur një proces penal, gjyqësor apo administrativ;
- mbledhjen dhe përgatitjen e dokumentacionit provues;
- këshillimin mbi procesin penal/gjyqësor civil ose administrativ;
- përfaqësimin dhe mbrojtjen para prokurorit/gjykatës në çështjet penale/administrative dhe civile;
- përgatitjen e kërkesave ankimore, rekurseve kundër vendimeve gjyqësore apo të arbitrazhit;
- përgatitjen e çdo lloj kërkese drejtuar prokurorisë apo çdo gjykate në Republikën e Shqipërisë, përfshirë Gjykatën Kushtetuese, si dhe gjykatat ndërkombëtare dhe çdo organizim në të cilin aderon Republika e Shqipërisë, lidhur me çështjen për të cilën ofron Ndihmë Juridike Dytësore, në favor të Përfituesit;
- përveç sa parashikohet më sipër, Ofruesi i Shërbimit do të kryejë dhe të gjitha veprimet në përmbushje të detyrimeve të përcaktuara në ligjin për avokatinë, në kuptim të Ndihmës Juridike Dytësore në ligjin nr. 111/2017, si dhe në këtë Kontratë.
5.2 Ofruesi i Shërbimit deklaron se:
i. gëzon të gjitha cilësitë profesionale dhe kualifikimet e nevojshme për të marrë përsipër detyrimet sipas kësaj Kontrate;
ii. do të ofrojë shërbimet e Ndihmës Juridike Dytësore me standardet më të larta profesionale, si dhe në përputhje me parimet e përcaktuara në nenin 3 të kësaj Kontrate;
iii. do të veprojë në kohë dhe pa shkaktuar asnjë vonesë në ofrimin e Ndihmës Juridike Dytësore, menjëherë me marrjen e njoftimit nga organi i prokurorisë, mbi vendimin e prokurorisë ose të gjykatës e cila ka pranuar kërkesën për dhënien e Ndihmës Juridike Dytësore ndaj Përfituesit;
iv. nuk do të heqë dorë nga dhënia e Ndihmës Juridike Dytësore, përveç kur janë rastet e heqjes dorë të përcaktuara nga ligji për avokatinë, përfshirë por pa u kufizuar në rastin e konfliktit të interesit;
v. në çdo rast të detyrimit për të hequr dorë, Ofruesi i Shërbimit do të informojë menjëherë prokurorin/gjykatën, me qëllim zëvendësimin e tij. Në këtë rast, Ofruesi i Shërbimit do të vazhdojë të ofrojë Ndihmën Juridike Dytësore deri në zëvendësimin e tij, sipas parashikimeve të ligjit për avokatinë, si dhe do të zbatojë të gjitha detyrimet e parashikuara në ligjin për avokatinë;
vi. do të ofrojë Ndihmën Juridike Dytësore, në favor të Përfituesit, vetëm kundrejt tarifës së shërbimit, pa pasur të drejtën e përfitimeve të tjera, përveç tarifës së shërbimit;
vii. do të sigurojë përmbushjen e detyrimeve sipas kësaj Kontrate, duke mbajtur të padëmtuar Kontraktorin nga çdo veprim kundër tij;
viii. do mbajë kontakte të rregullta dhe të vazhdueshme me Përfituesin, me qëllim informimin e tij të vazhdueshëm mbi çështjen për të cilin ofron Ndihmën Juridike Dytësore;
ix. do të paraqesë një raport në përfundim të punës, sipas formatit të miratuar nga Ministria e Drejtësisë/organi i prokurorisë.
5.3 Kontraktori deklaron dhe garanton se:
i. do t’i paguajë Ofertuesit të Shërbimit tarifën e shërbimit pa vonesa, në përputhje me këtë Kontratë;
ii. do të kryejë të gjitha veprimet dhe do të zbatojë çdo detyrim, sipas ligjit nr. 111/2017, për të mundësuar dhënien e Ndihmës Juridike Dytësore në favor të Përfituesit.

Neni 6
Klauzola antikorrupsion

6.1 Në lidhje me këtë Kontratë, përveç tarifës së shërbimit të parashikuar në nenin 4 më sipër, Ofruesi i Shërbimit nuk do të përfitojë, kërkojë apo pranojë nga Përfituesi apo palë të tjera të përfshira në proces apo në konflikt me të, asnjë pagesë, premtim për pagesë, përfitim, dhuratë apo shpërblim, drejtpërdrejt apo në mënyrë të tërthortë.
6.2 Përveç sa më sipër, Ofruesi i Shërbimit nuk do të ofrojë apo do të premtojë, vetë apo nëpërmjet personave të tretë, në favor të Palëve apo të subjekteve të përfshira në proces, ku Ofruesi i Shërbimit jep Ndihmën Juridike Dytësore, asnjë pagesë, përfitim, dhuratë apo shpërblim.
6.3 Çdo shkelje e parashikuar, sipas paragrafëve 6.1 dhe 6.2 sa më sipër, do të përbëjë vepër penale në kuptim të legjislacionit penal në fuqi dhe Ofruesi i Shërbimit do të jetë subjekt procedimi, sipas legjislacionit procedural penal dhe subjekt i procedimit etik, sipas legjislacionit për profesionin e avokatit.

Neni 7
Kontraktuesi i pavarur

7.1 Palët e kësaj Kontrate bien dakord që Ofruesi i Shërbimit është kontraktues i pavarur në raport me Kontraktorin dhe për asnjë arsye ose shkak nuk do të konsiderohet si punëmarrës i tij.

Neni 8
Parimi i mirëbesimit dhe i konfidencialitetit

8.1 Palët nuk do të dëmtojnë interesat e njëra-tjetrës, reputacionin dhe imazhin. Ato do të veprojnë në mirëbesim ndaj njëra-tjetrës dhe do të respektojnë të drejtat dhe detyrimet e përcaktuara nga kjo Kontratë, ligji dhe konventat ndërkombëtare.
8.2 Palët do të veprojnë në mirëbesim, duke kryer të gjitha veprimet e nevojshme për mbrojtjen e interesave të ligjshëm të secilës Palë.
8.3 Palët janë të detyruar të mbajnë rreptësisht konfidenciale këtë Kontratë, përmbajtjen e saj, të dhënat personale respektive, si dhe çdo të dhënë tjetër pa asnjë kufizim.
8.4 Asnjë prej Palëve nuk do të konsiderohet se është në shkelje të këtij detyrimi, nëse përhapja apo transferimi i interesave e i të dhënave të mësipërme buron nga një detyrim ligjor, përfshirë por pa u kufizuar në përmbushjen e detyrimeve të vendosura nga ligji nr. 9887, datë 10.3.2008, “Për mbrojtjen e të dhënave personale”.

 Neni 9
Përfundimi i kontratës

9.1 Kjo Kontratë përfundon rregullisht sipas afatit të përcaktuar në nenin 2 të saj.
9.2 Kontraktori mund të zgjidhë menjëherë këtë Kontratë, në rast se Ofruesi i Shërbimit shkel ndonjë prej detyrimeve të parashikuara në këtë Kontratë apo në ligjin nr. 111/2017.
9.3 Ofruesi i Shërbimit mund të zgjidhë këtë Kontratë, duke njoftuar paraprakisht prokurorin/gjykatën. Në këtë rast Ofruesi i Shërbimit do të vazhdojë të ofrojë Ndihmën Juridike Dytësore ndaj Përfituesit deri në zëvendësimin e tij nga prokuroria/gjykata.

Neni 10
Të ndryshme

10.1 Kjo Kontratë përbën të gjithë marrëveshjen dhe mirëkuptimin mes Palëve dhe shfuqizon çdo marrëveshje tjetër të mëparshme ndërmjet Palëve në lidhje me objektin e saj.
10.2 Asnjë ndryshim, përfundim, heqje dorë nga çdo pikë e kësaj Kontrate nuk do të ketë efekt nëse nuk është me shkrim dhe e nënshkruar nga Palët.
[bookmark: _GoBack]10.3 Mosushtrimi apo vonesa në ushtrimin e një të drejte ose dëmshpërblimi të përcaktuar në këtë Marrëveshje ose në ligj nuk përbën heqje dorë nga e drejta ose dëmshpërblimi apo heqje dorë nga të drejta ose dëmshpërblime të tjera. Asnjë ushtrim, pjesor apo i plotë i së drejtës ose i dëmshpërblimit të parashikuar në këtë Kontratë, nuk ndalon ushtrimin e mëtejshëm të të drejtave ose dëmshpërblimeve të tjera.
10.4 Kjo Kontratë do të rregullohet dhe do të interpretohet, në përputhje me legjislacionin e zbatueshëm të Republikës së Shqipërisë.
10.5 Palët do të përpiqen t’i zgjidhin me mirëkuptim të gjitha mosmarrëveshjet që mund të lindin gjatë zbatimit të Kontratës. Nëse kjo nuk është e mundur, juridiksioni kompetent për zgjidhjen e mosmarrëveshjeve që burojnë nga ekzekutimi i kësaj Kontrate është Gjykata e Rrethit Gjyqësor Tiranë.

